Borskankerstryd bring Kaapse skool byeenHayley Daniels saam met van haar leerders(Foto: Brandan Magaar/ANA) ŉ Skool in Kaapstad het onlangs sy ondersteuning gewys vir ŉ personeellid wat uitgevind het dat sy borskanker het. Hayley Daniels, die sekretaresse by Forest Leadership Academy in Blue Downs in Kaapstad, is in Januarie vanjaar met fase 3-borskanker gediagnoseer. Daniels het besef iets is fout toe haar agt maande oue baba nie aan haar linkerbors wou drink nie. Sy is kort daarna by die Tygerberg-hospitaal se borskliniek gediagnoseer. “Die ondervinding sover was nie maklik nie, maar die wete dat ek ŉ klein babadogtertjie en ŉ familie het om voor te veg, maak dit makliker,” het Daniels gesê. Daniels kan ook op haar skool-familie staatmaak, wat Vrydag hul ondersteuning vir haar gewys het deur ŉ “shavathon” met die naam “Vir Hayley” te hou om geld in te samel vir Daniels se mediese onkoste. Die studente laat hul hare verkillende kleure spuit (Foto: Brandan Magaar/ANA) Daniels se kollegas, die leerders, die skool se beheerliggaam, ouers en mense van die wyer omgewing het almal gekom om haar te ondersteun. Die leerders kon hulle hare ŉ kleur laat spuit deur hul onderwysers, maar dit was toe mense vir Daniels gevra het om hulle hare af te skeer dat die trane begin vloei het. Twee van die onderwysers, die skool se opsigter en van die ouers het gevra dat Daniels dit self doen, en sy het in trane uitgebars. “Vandag beteken vir my so baie. Ek is lief vir my kollegas, ek is lief vir hierdie leerders, en die manier waarop hulle my ondersteun beteken vir my alles,” het Daniels gesê. “Daardie vinnige drukkie en die woorde van aanmoediging help my om aan te hou veg, en dit gee my hoop.” Kaytlyn Minnies, ŉ gr. 2-onderwyser by dié skool, het gesê sy ken Daniels al vir vier jaar, en sy beskryf haar as die lig by die skool wat altyd positief is en almal saamsnoer. “Ons doen maar net wat sy nog altyd vir ons gedoen het; ons is hier om haar te ondersteun en ons glo sy sal hierdeur kom,” het Minnies gesê.